คลอดกม.เอื้อควบกิจการ
ครม.ไฟเขียวร่าง พ.ร.บ.ควบรวมกิจการ
5 ม.ค. 2555

ครม.ไฟเขียวร่าง พ.ร.บ.ควบรวมกิจการ 
ที่ประชุมคณะรัฐมนตรี (ครม.) มีมติเห็นชอบร่าง พ.ร.บ.การส่งเสริมการควบรวมกิจการในตลาดทุน พ.ศ....และให้ส่งสำนักงานคณะกรรมการกฤษฎีกาตรวจพิจารณา ก่อนเสนอสภาผู้แทนราษฎรพิจารณาต่อไป
สาระสำคัญของกฎหมายคือ ต้องการเปลี่ยนคู่สัญญาเพื่อให้หนี้ สิทธิหน้าที่ และความรับผิด สามารถโอนไปยังบริษัทที่เกิดจากการควบรวมได้เร็วขึ้นภายใน 14 วัน นับแต่วันที่จดทะเบียนการควบรวมกิจการ
หากเจ้าหนี้ไม่คัดค้านภายใน 14 วัน นับแต่ได้รับหนังสือ ให้ถือว่ามีการเปลี่ยนตัวลูกหนี้แล้ว 
กรณีผู้ถือหุ้นคัดค้านการควบรวมบริษัท ต้องจัดให้มีผู้ซื้อหุ้นของผู้ถือหุ้นดังกล่าวในราคาที่ซื้อขายในตลาดหลักทรัพย์เฉลี่ย 15 วันสุดท้าย ก่อนมีมติให้ควบบริษัท กรณีที่ไม่มีรายการซื้อขายในตลาดหลักทรัพย์ ให้ใช้ราคาตามที่ผู้ประเมินราคาอิสระซึ่งเป็นที่ปรึกษาทางการเงินกำหนด 
หากผู้ถือหุ้นไม่ยอมขายภายใน 14 วัน นับแต่วันที่ได้รับคำเสนอขอซื้อ ให้บริษัทดำเนินการควบรวมกิจการต่อไปได้ และให้ถือว่าผู้ถือหุ้นดังกล่าวนั้นเป็นผู้ถือหุ้นของบริษัทที่ควบรวมกิจการ